Balbieriškio Rožinio Švč. Mergelės Marijos bažnyčia

**Balbieriškio Rožinio Švč. Mergelės Marijos bažnyčia** – bažnyčia, stovinti Balbieriškio miestelio šiaurėje, 13 km į pietus nuo Prienų.

## Istorija

Pirmoji bažnyčia pastatyta iki 1520 m. Mirus klebonui, apie 1600 m. sunaikinti bažnyčios dokumentai.

1612 m. pastatyta nauja bažnyčia, į kurią Balbieriškio dvaro savininkas pakvietė evangelikų reformatų kunigą. Reformatams paskirtos buvusios katalikų bažnyčios valdos su Nešeikių kaimu. Katalikai, vadovaujami Merkinės klebono Petro Ramulavičiaus, 1632 m. vasario 10 d. užėmė Balbieriškio bažnyčią ir kleboniją. 1644 m. bažnyčia priteista katalikams. 1655 m. antroji bažnyčia sudegė.

1674 m. minima statoma trečioji bažnyčia. Joje 1871 m. pradėta giedoti ir pamokslai sakyti lietuviškai. Pagal inžinieriaus Bronislovo Žochovskio projektą 1884–1888 m. pastatyta medinė bažnyčia. 1907 m. pradžioje įkurtas „Žiburio“ draugijos skyrius, įsteigta biblioteka-skaitykla. Klebono Motiejaus Brazausko rūpesčiu bažnyčia 1911–1912 m. suremontuota.

1915 m. į Rusiją išvežti 3 varpai, rugpjūtį bažnyčia apardyta. Ją suremontavo iš Rusijos grįžęs klebonas Juozas Rudaitis. 1927 m. suremontuotas bokštas. 1944 m. bažnyčia sužalota, 1956 m. gerokai remontuota, pakeistos bokštų sijos.

2013 m. naktį iš rugpjūčio 7 į rugpjūčio 8 d. bažnyčia visiškai sudegė.

2014 m. vasario 23 d. tikinčiųjų poreikiams buvo oficialiai atidaryta laikinoji koplyčia. Ji už aukotas ir rėmėjų lėšas įrengta buvusioje klebonijoje. Sovietmečiu ir Atgimimo pradžioje joje veikė ligoninė. Be kitų akcentų, koplyčią papuošė istorinė relikvija – sieninis, 1885 m. pagamintas kryžius su iškalta meistro pavarde.

2015 m. kovą Prienų rajono savivaldybėje architektas Vilius Urbonas Balbieriškio bendruomenės atstovams pristatė pirminius naujosios Balbieriškio bažnyčios planus. Naujoji bažnyčia šiek tiek siauresnė ir trumpesnė. Vienas didžiausių ir ryškiausių pokyčių – anksčiau buvusius du bokštus pakeitė panašaus aukščio vienas. Pati bažnyčia tvirtesnė, sienos trisluoksnio plytų mūro. Bažnyčios bei bokšto stogus dengia keraminės čerpės. Naujoji bažnyčia pašventinta 2018 m. kovo 3 d.

Naujosios bažnyčios fundatoriumi buvo bevielių technologijų įmonės „Teltonika“ steigėjas ir savininkas Arvydas Paukštys. Atstatymui skyręs 1 mln. eurų, A. Paukštys tapo pirmuoju nacionaliniu mecenatu Lietuvoje.

## Architektūra

Senoji bažnyčia buvo stačiakampio plano, tribokštė, trinavė, su apside. Šventoriaus tvora akmenų mūro.

## Galerija
### Senoji bažnyčia

Balbieriškio medine bažnyčia.jpg|Istorinės Balbieriškio medinės bažnyčios fasadas 2008 vasarą
Balbieriskis church2.jpg|Bažnyčia iš galo
Balbieriskis church3.jpg|Švč. Mergelės Marijos statula virš įėjimo į bažnyčią
Balbieriskis church4.jpg|Iš vidaus
Balbieriskis01.jpg|Bažnyčia iš tolo
Balbieriškio bažnyčia. Po gaisro.JPG|Po gaisro, 2014 m. sausį


### Naujoji bažnyčia

Balbieriskio baznycia17-10-21.jpg|Statoma bažnyčia, 2017 m. spalį
2. Balbieriškis. Bažnyčia.JPG|Pašventinta bažnyčia, 2018 m. kovą
3. Balbieriškis. Bažnyčia.JPG|Bažnyčia 2018 m. (laikinos durys, fasado niša be skulptūros)
2019, Balbieriškio bažnyčia 2.JPG |Sutvarkyta bažnyčios aplinka, 2019 m.
Balbieriškio bažnyčia, šventorius.JPG|Šventoriaus dalis
Balbieriškio šventorius, koplytėlė.JPG |Atnaujinta koplytėlė šventoriaus kampe
Vargonai, Balbieriškio bažnyčia.JPG|Vargonų choras


## Šaltiniai

* 

## Nuorodos

* Balbieriškio Rožinio Švč. Mergelės Marijos parapija